SK Úradný vestník Európskej únie C 257/3

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 257/03

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„ “ (GUANXI MI YOU)

ES č.: CN-PDO-0005-0626-16.07.2007

CHZO ( ) CHOP ( X )

1. Názov:

„ “ (Guanxi Mi You)

2. Členský štát alebo tretia krajina:

Čína

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

Guanxi Mi You (Citrus grandis) má krehkú a mäkkú ovocnú dužinu plnú šťavy a lahodnú sladkokyslú chuť. Sto mililitrov šťavy obsahuje minimálne 8,5 g cukru, maximálne 1,1 g kyseliny a minimálne 10 % rozpustnej sušiny. Plod obsahuje mnohé minerály a minimálny jedlý podiel je 55 %.

1. Vzhľad

Plod má tvar obrátenej elipsy s plochou vrchnou časťou a zreteľnou okrúhlou škvrnou okolo špičky. Šupka je hladká, tenká a sýtej oranžovej farby (na začiatku zberu je obal žltozelený). Plod je známy svojou jedinečnou chuťou, ktorá je výsledkom priečne vsadených jadier, jemnej šťavnatej štruktúry a sladkokyslej príchute.

2. Fyzický a chemický index

Hmotnosť jedného plodu: Hmotnosť každého plodu sa pohybuje od 1 000 do 1 750 g.

Vzhľad:

Tvar plodu: Charakteristickými črtami tohto druhu sú hladká šupka, nepatrné zvrásnenie a ploché olejové kvapky.

Farba: Plod je rovnomerne oranžovo sfarbený so žltozeleným odtieňom na začiatku zberu.

Šupka plodu: Šupka plodu je hladká. Odreniny, škvrny od pesticídov, otlačenia a ďalšie nedostatky alebo poškodenia spôsobené hrdzou by mali pokrývať menej ako 1/10 celého povrchu šupky. Vyskytovať by sa nemali žiadne závažné škvrny v dôsledku spálenia slnkom, poškodenia spôsobené škodcami, mechanicky spôsobené poškodenia, zhnité plody alebo plody, ktoré by mohli spôsobiť hnitie.

Vnútorná kvalita:

Rozpustné pevné látky ≥ 10 %

Obsah cukru ≥ 5 %

Celkový obsah kyseliny ≤ 1,1 %

Hrúbka šupky ≤ 1,5 cm

Jedlý podiel (priemer) ≥ 55 %

Tolerancia:

1. Hmotnosť jedného plodu: Zmenu akosti v dôsledku prirodzenej straty hmotnosti počas prepravy by malo vykazovať menej ako 5 % plodov.

2. Chyby šupky plodu: Oblasti, kde sa vyskytujú poškodenia spôsobené škodcami, odreniny a nečistoty, by nemali presahovať 2 %.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

1. Výber miesta na pestovanie a hustota výsadby: svahy s červenou pôdou, nížiny, ryžové polia, riečne ostrovčeky s hrubou vrstvou pôdy, ktorá má dobrú priepustnosť a obsah organických látok ≥ 1,5 %. Na jednom hektári sa pestuje 600 stromov.

2. Premena pôdy a hnojenie: v mladých sadoch, v ktorých sa pestuje pomelo, sa používa zelené hnojivo. Medzi stromami sa vykopú kanáliky, do ktorých sa zaorie zelené hnojivo a následne sa pridáva viac organického hnojiva. V dospelých sadoch, v ktorých sa pestuje pomelo, treba dbať na to, aby bola dostatočne chránená ekológia, flóra a fauna sadu. Všetky druhy pôd treba hnojiť. Na splnenie požiadaviek na pestovanie je potrebné na 1 hektár pôdy použiť 12 000 až 15 000 kg organického hnojiva a 450 až 900 kg haseného vápna, aby sa zachovala hodnota pH pôdy > 5,0 a obsah organických látok v pôde > 2,0 %.

3. Vedecké riadenie hnojenia: na hnojenie sa používajú organické aj anorganické hnojivá. Organické hnojivo by malo tvoriť 40 až 50 % z celoročnej dávky hnojiva. Mladé stromy by sa mali hnojiť pomerne často menšou dávkou hnojiva. Ako hlavné hnojivo sa používa rýchlo dostupný dusík, pričom fosfátové alebo draslíkové hnojivá sa používajú ako doplňujúce hnojivá. Dospelé stromy by sa mali po zbere plodov hnojiť silným hnojivom. Stromy je potrebné dostatočne hnojiť na podporu rastu stonky a kvetu. Pred zberom plodov by sa okrem hnojenia malo používať aj hnojivo na ochranu a posilnenie plodu. Referenčné množstvo pri bežnom hnojení: Na jednu rastlinu sa ročne používa 1,2 až 1,5 kg čistého dusíkatého hnojiva (organický dusík > 40 %). Toto množstvo platí pre rastliny s produkciou 100 kg. Pomer pre N:P2O5:K2O:CaO:MgO = 1,00 by mal byť (0,54 – 0,59): (0,96 – 1,05): (1,33 – 1,37):(0,24 – 0,27). Toto hnojivo by sa malo doplniť vhodným množstvom bóru, zinku, molybdénu a ďalších stopových prvkov, ktoré podporujú rovnováhu živín stromov.

4. Správne orezávanie: mladé stromy treba orezávať a tvarovať s cieľom podporiť účinnosť ich rastu. Orezávajú sa prehustené, nízko visiace alebo nadmerne vyrastené konáre. Dospelé stromy sa orezávajú s cieľom dostatočne ich prevzdušniť a vystaviť slnku. Orezávanie by sa malo vykonávať dvakrát ročne: raz v lete a raz v zime. V lete sa orezávaním odstraňujú konáre napadnuté hmyzom, prehustené konáre, visiace konáre, konáre, ktoré vrhajú príliš veľký tieň, a konáre, z ktorých nadmerne opadávajú kvety a plody. V zime sa orezávaním odstraňujú konáre prečnievajúce z korún stromov, prehustené konáre a konáre napadnuté hmyzom.

5. Krúžkovanie stromov: pri veľmi vitálnych stromoch je možné v období od začiatku novembra do polovice decembra vykonať krúžkovanie kmeňov alebo hlavných konárov. Krúžkovanie účinne podporuje diferenciáciu kvetných púčikov a zvyšuje rýchlosť kvitnutia.

6. Preberanie kvetov a plodov: prebierku treba vykonať v rokoch nadmerného kvitnutia. Prostredníctvom preberania kvetov sa obmedzí nadbytočná spotreba živín, a to je prospešné pre dozrievanie plodov. Preberanie by sa malo predovšetkým používať na antotaxiu a až potom na puky. Plody sa preberajú po skončení obdobia fyziologického opadávania plodov. Oberajú sa plody abnormálneho tvaru alebo príliš malé plody. Takýmto spôsobom sa predchádza zníženiu akosti plodov v dôsledku priveľkého počtu plodov na strome.

7. Komplexná prevencia a kontrola proti hmyzu, chorobám a poškodeniu: dbajte na prevenciu a kontrolu chorôb, ako napríklad antraknóza, alebo na škodcov, ako sú roztočec chmeľový či mínerky. Dostatočnú pozornosť treba venovať spájaniu úloh integrovanej kontroly a prevencie.

8. Zber: V nadmorskej výške do 100 metrov sa zber začína v posledných desiatich dňoch septembra, v nadmorskej výške od 100 do 300 metrov sa zber začína v prvých desiatich dňoch októbra a v nadmorskej výške nad 300 metrov sa začína v posledných desiatich dňoch októbra.

3.6. Osobitné pravidlá pri krájaní, strúhaní, balení atď.:

1. Balenie

Vnútorné balenie jedného plodu: obal z igelitovej fólie.

Vonkajšie balenie: nylonová sieťka alebo debna z vlnitej lepenky.

2. Preprava

Skontrolujte, či je dopravný prostriedok čistý a hygienický, a zabráňte preprave plodov spolu s toxickým, škodlivým alebo zapáchajúcim materiálom. Počas prepravy je potrebné zabrániť vystaveniu plodov slnečnému svetlu, dažďu a snehu. S nákladom sa nesmie hádzať a na plody nesmie pôsobiť tlak.

3. Skladovanie

Bežná teplota skladovania: teplota v sklade by sa mala pohybovať od 10 °C do 24 °C a relatívna vlhkosť od 80 % do 85 %.

Nízka teplota skladovania: teplota v sklade by sa mala udržiavať od 3 °C do 5 °C s relatívnou vlhkosťou 80 % až 85 % a úrovňou oxidu uhličitého, ktorá nepresahuje 4 %.

3.7. Osobitné pravidlá pri označovaní:

Pokiaľ ide o vopred balené plody Guanxi Mi You, označenia a ilustrované značenia týkajúce sa manipulácie na obalových debnách musia byť v súlade s GB7718 (Všeobecná norma na označovanie vopred balených potravín) a GB191 (Balenie – Ilustrované značenia týkajúce sa manipulácie s tovarom).

4. Stručné vymedzenie zemepisnej oblasti:

Regióny chráneného zemepisného označenia, v ktorých sa pestuje Guanxi Mi You, zahŕňajú svahy, nížiny, ryžové polia a riečne ostrovčeky s nadmorskou výškou do 500 metrov, ktoré sa nachádzajú v 16 mestách a obciach oblasti Pinghe: mesto Wenfeng, mesto Shan’ge, mesto Xiaoxi, mesto Banzi, mesto Nansheng, obec Wuzhai, obec Guoqiang, mesto Anhou, mesto Daxi, mesto Xiazhai, mesto Luxi, obec Qiling, mesto Jiufeng, obec Changle, obec Xiufeng a poľnohospodársky podnik Anhou.

5. Spojenie so zemepisnou oblasťou:

5.1. Špecifickosť zemepisnej oblasti:

Miestom pôvodu Guanxi Mi You je 16 miest a obcí (poľnohospodárske podniky) v oblasti Pinghe, ktorá patrí do provincie Fujian. Táto oblasť sa vyznačuje juhoázijským subtropickým monzúnovým podnebím a nachádza sa v horskej oblasti neďaleko pobrežia. Najvyšší vrch v oblasti Pinghe (Mount Daquin) dosahuje nadmorskú výšku 1 544,8 metra nad hladinou mora. Terén je hornatý na severozápade a nížinatý so zvlnenými pahorkatinami na juhovýchode. Pôdu tvorí prevažne horská červená pôda. Oblasť je charakteristická jedinečným podnebím. Priemerná ročná teplota sa pohybuje od 18,5 °C do 21,3 °C, pričom najvyššia extrémna teplota dosahuje 39,2 °C a najnižšia extrémna teplota – 2,9 °C. Priemerná teplota najchladnejšieho mesiaca (január) sa pohybuje od 9,5 °C do 13,1 °C. Priemerná teplota najteplejšieho mesiaca (júl) sa pohybuje od 24,7 °C do 38,7 °C. Priemerná ročná akumulovaná teplota dní s priemernými teplotami, ktoré sú vyššie alebo sa rovnajú 10 °C, sa pohybuje od 6 740 °C do 7 488 °C a obdobie bez mrazu trvá 315 až 322 dní. Priemerné ročné zrážky sa pohybujú v rozpätí od 1 664 do 1 938 mm, relatívna vlhkosť je 80 až 82 % a ročný priemer denného svetla sa pohybuje od 1 758 do 1 852 hodín.

Sady, v ktorých sa pestuje pomelo, v mieste pôvodu v oblasti Pinghe patriacej do provincie Fujian, sa zvyčajne nachádzajú v nižšie položených častiach pahorkov a v aluviálnych nížinách pozdĺž brehov riek. Vyššie časti pahorkov pokrývajú lesy s neznečisteným vzduchom, a preto je tu veľmi priaznivé prostredie. Pôda v sadoch, v ktorých sa pestuje pomelo, je kombináciou červenej a zavodnenej pôdy. Vrstva pôdy je hrubá s hodnotou pH > 5,0 a obsahom organických látok ≥ 1,5 %. Vďaka tomu, že ľudia rok po roku hnoja sady kompostom, maštaľným hnojivom, hubovým produktom a mnohými ďalšími organickými hnojivami a vďaka hlbokému obrábaniu pôdy, zväčšovaniu jám a zaorávaniu zeleného hnojiva sa z týchto sadov stali ekologické sady s úrodnou, dobre prevzdušnenou a kyprou pôdou, ktorá stromom umožňuje absorbovať hnojivo a vlahu. Voda na zavlažovanie pochádza z neznečistených horských prameňov a potokov.

5.2. Špecifickosť výrobku:

Každý plod Guanxi Mi You má hmotnosť 1 000 až 1 750 gramov a tvar obrátenej elipsy s plochou vrchnou časťou a zreteľnou okrúhlou škvrnou okolo špičky. Šupka je hladká a jadrá sú priečne vsadené. Minimálny jedlý podiel plodu je 55 %. Sto mililitrov šťavy obsahuje minimálne 8,5 g cukru a maximálne 1,1 g kyseliny. Plod obsahuje viac ako 10 druhov mikroprvkov, ktoré sú nevyhnutné pre ľudské telo.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Oblasť pestovania Guanxi Mi You leží medzi 24° 02′ a 24° 35′ severnej zemepisnej šírky a 116° 53′ a 117° 31′ východnej zemepisnej dĺžky. Táto oblasť sa vyznačuje juhoázijským subtropickým monzúnovým podnebím a nachádza sa v horskej oblasti neďaleko pobrežia. Najvyšší vrch v oblasti Pinghe (Mount Daquin) má nadmorskú výšku 1 544,8 metra nad hladinou mora. Terén je hornatý na severozápade a nížinatý so zvlnenými pahorkatinami na juhovýchode. Pôdu tvorí prevažne horská červená pôda. Oblasť má jedinečné podnebie.

Pomelovníky kvitnú a dozrievajú pri priemernej ročnej teplote od 14,7 °C do 24 °C (18,5 °C – 21,3 °C v oblasti Pinghe), pri priemernej januárovej teplote od 3 °C do 20 °C (9,5 °C – 13,1 °C v oblasti Pinghe), pri priemernej akumulovanej teplote dní s priemernými teplotami, ktoré sú vyššie alebo sa rovnajú 10 °C, od 4 800 °C do 8 800 °C (6 740 °C – 7 488 °C v oblasti Pinghe) a absolútnej minimálnej teplote – 9 °C (– 2,9 °C v oblasti Pinghe). Najviac sa im darí uprostred týchto teplotných rozsahov. Teplotné podmienky v oblasti Pinghe patria presne do preferovaných rozsahov, a preto je oblasť z hľadiska podnebia a ekológie najvhodnejšou na pestovanie pomelovníkov. V dôsledku dlhodobého pestovania pomela v týchto ekologických podmienkach, má pomelo Guanxi Mi You z oblasti Pinghe jedinečnú sladkokyslú chuť.

Priemerné ročné zrážky v oblasti Pinghe dosahujú 1 664 mm až 1 938 mm, čo spĺňa požiadavky bežného pestovania Guanxi Mi You. Ročné slnečné žiarenie celkovo predstavuje 1 758 až 1 852 hodín a väčšina dní v období od augusta do októbra je slnečných, čo prispieva k produkcii a akumulácii cukru, kyselín a vitamínov. Všetky tieto faktory prispievajú k sladkokyslej príchuti plodu.

Keďže v oblasti Pinghe sa nenachádza žiadny znečisťujúci priemysel, vzduch je čerstvý a voda neznečistená, čo zaručuje vysokú kvalitu výrobkov. Charakteristickou črtou je hrubá vrstva kyprej a úrodnej pôdy. Počas dlhej histórie pestovania pomelovníkov Guanxi sa vyvinulo niekoľko pestovateľských techník, ktoré zahŕňajú premenu pôdy a zlepšenie úrodnosti, hnojenie, orezávanie, komplexnú prevenciu a kontrolu chorôb a poškodení spôsobených škodcami a zber plodov uskutočnený načas s cieľom plne rozvinúť charakteristické vlastnosti ovocia.

Odkaz na uverejnenie špecifikácie:

— poskytne Generálne riaditeľstvo pre poľnohospodárstvo.

(1) Ú. v. EÚ L 93, 31.3.2006, s. 12.